ສະຫະລັດວ່າ ການສົ່ງທະຫານ ໄປປະຈໍາຢູ່ ອັອສເຕຣເລຍ ບໍ່ກ່ຽວກັບຈີນ
ເຈົ້າໜ້າທີ່ອະວຸໂສ ກະຊວງປ້ອງກັນປະເທດ ສຫລ ກ່າວວ່າ ການສົ່ງທະຫານມາຣີນ ໄປປະຈໍາຢູ່ອັອສເຕຣເລຍ ບໍ່ກ່ຽວກັບຈີນ
ເຈົ້າໜ້າທີ່ອະວຸໂສຂອງກະຊວງປ້ອງກັນປະເທດສະຫະລັດ ກ່າວວ່າ ແຜນການທີ່ມີການປະ ກາດເມື່ອໄວໆມານີ້ ກ່ຽວກັບການສົ່ງທະຫານອະເມຣິກັນໄປປະຈຳການຢູ່ອັອສເຕຣເລຍນັ້ນ ບໍ່ມີຈຸດປະສົງແນໃສ່ເພື່ອຄວບຄຸມການຂະຫຍາຍອິດທິພົນຂອງຈີນຢູ່ໃນພູມີພາກແຕ່ຢ່າງໃດ ລັດຖະມົນຕີຊ່ອຍວ່າການ ກະຊວງການຕ່າງປະເທດສະຫະລັດ ຮັບຜິດຊອບໃນດ້ານນະໂຍ ບາຍ ທ່ານນາງ Michele Flournoy ກ່າວໃນວັນພະຫັດມື້ນີ້ວ່າ ທ່ານນາງໄດ້ແຈ້ງໃຫ້ຄູ່ ຕຳແໜ່ງຝ່າຍຈີນຊາບວ່າ ການເຄື່ອນໄຫວທີ່ວ່ານີ້ທີ່ຈິງແລ້ວບໍ່ກ່ຽວຫຍັງກັບຈີນເລີຍ ໃນມື້ວັນພຸດວານນີ້ ທ່ານນາງ Flournoy ໄດ້ພົບປະກັບພວກເຈົ້າໜ້າທີ່ຈີນ ທີ່ນະຄອນ ຫຼວງປັກກິ່ງໃນການເຈລະຈາລະດັບສູງເທື່ອທຳອິດນັບແຕ່ປະທານາທິບໍດີບາຣັກໂອບາມາ ໄດ້ປະກາດໃນເດືອນພະຈິກຜ່ານມາກ່ຽວກັບແຜນການສົ່ງທະຫານມາຣີນຫຼາຍເຖິງ 2 ພັນ 500 ຄົນໄປປະຈຳການຢູ່ທີ່ອັອສເຕຣເລຍ ທ່ານໂອບາມາກ່າວວ່າ ຂໍ້ຕົກລົງດັ່ງກ່າວຈະຊ່ອຍຮັກສາຄວາມໝັ້ນຄົງໃນເຂດເອເຊຍ-ປາຊີ ຟິກເຖິງແມ່ນບາງຄົນຄາດການໄວ້ເຊັ່ນກັນວ່າການເຄື່ອນໄຫວທີ່ວ່ານີ້ແມ່ນແນໃສ່ເພື່ອຕ້ານ ອຳນາດທາງທະຫານທີ່ມີເພີ່ມຂຶ້ນຂອງຈີນ ຈີນເອີ້ນການສົ່ງທະຫານໄປປະຈຳການດັ່ງກ່າວຂອງສະຫະລັດວ່າ “ບໍ່ເປັນການສົມຄວນ ເລີຍ” ໂດຍເວົ້າວ່າ ການຕັດສິນໃຈໃນທຳນອງນີ້ກ່ອນອື່ນໝົດຄວນຈະມີການປຶກສາຫາລື ກັນໂດຍປະຊາຄົມນາໆຊາດ